21. Juni  Z'Nöischt vom Lucky  Hüt bin i wider im wäupekurs gsy. Das het richtig gfägt. Mir hei viu nöis glehrt u hei sogar chönne spile. I bi richtig e tolle hung gsy u ha guet gfolget. Bim abrüefe bin i jedesmau sofort zur christine grennt u ha mi vor luter fröid uf em bode gwäuzt, so dass si mi fasch nid het chönne abinde. Si isch richtig stouz gsy uf mi. O d'brigitte het mi globt.  Mir hein üs übrigens agmäudet für e folgekurs u fröie nüs scho druf. I hoffe, es wärdi für mi de nid z'heiss, aber d'brigitte het gseit, si tüege de es bassin mit wasser häresteue. Dert dörfi me sich de ga abchüele. We de das nid sött nütze, geit d'christine de haut mit mir hei, da si ja genau weiss, das mir shih tzus d'hitz gar nid so gärn hei.  Im übrige han i mine lüt letschti wuche müesse zeige, das i de kes baby  me bi. D'christine het vorsichtshauber im büro u vor mim schlafchörbli im 1. stock (i ha drum mereri chörbli!) no windle häregleit. Die müesse doch ändlech merke, dass i ja scho bau 5 Monet aut wirde, drum han i die dinger gründlech verrupft. So, das het si itz dervo.